Sagredo visita els treballs de reforma integral del complex esportiu Esport a Paterna
13/01/2016

# Sagredo visita els treballs de reforma integral del complex esportiu Esport a Paterna

[![L'alcalde junt amb el regidor José Manuel Mora, durant al visita a les instal•lacions](/images/noticias/2016/01/visita-ciudad-deportiva.jpg)](/images/noticias/2016/01/visita-ciudad-deportiva.jpg)

13.01.2016

L'Ajuntament de Paterna ha destinat a bona part de la desena de treballadors de la Brigada Municipal contractats recentment de manera temporal atenent a criteris socials per a agilitzar les obres i poder reobrir esta infraestructura esportiva com més prompte millor

L'Alcalde de Paterna, Juan Antonio Sagredo, i el regidor d'Educació, Joventut i Esports, José Manuel Mora, ha visitat hui les instal•lacions del complex esportiu Esport a Paterna per a comprovar, de primera mà, l'estat en el qual es troben els treballs d'adequació que s'estan realitzant en aquest espai.

Sagredo ha explicat que “el gimnàs està patint una reforma integral que millorarà significativament la qualitat del servei esportiu que es presta als seus usuaris” i ha subratllat que “l'objectiu de l'actual equip de govern socialista és agilitar aquestes obres perquè aquesta infraestructura de referència, a la qual acudien prop d'1.000 abonats, puga estar operativa com més prompte millor”.

En aquest sentit, l'Alcalde ha indicat que “en el seu propòsit de donar prioritat a aquesta reobertura, s'han destinat a aquesta rehabilitació bona part de la desena de treballadors de la Brigada Municipal que l'Ajuntament va contractar de manera temporal el passat mes de novembre atenent a criteris socials”.

Respecte a la reforma, Juan Antonio Sagredo ha citat, entre altres intervencions, “la reparació i adequació dels banys a persones amb discapacitat, la reforma integral dels vestuaris d'homes i dones, l'arranjament del paviment de les zones esportives i fins i tot l'ampliació dels espais disponibles per a la pràctica esportiva”.

Així mateix, el primer edil ha anunciat que “la idea és substituir també el mur exterior del gimnàs per un reixat i habilitar una sala d'estudi per a permetre als usuaris compaginar l'esport amb l'estudi”.

Finalment, Juan Antonio Sagredo ha incidit en “la ferma aposta de l'Executiu socialista pel foment d'hàbits saludables i de la pràctica esportiva entre els veïns i veïnes de Paterna”..